ᓄᕙᒡᔪᐊᕐᓇᖅ-19 ᓄᓇᕗᑦ ᒐᕙᒪᖓᓂ ᑐᓴᒐᒃᓴᑦ - ᓄᕕᐱᕆ 20, 2020 | ᓄᓇᕗᑦ ᒐᕙᒪᖓ\nHome / ᒐᕙᒪᓕᕆᔨᒃᑯᑦ / ᓄᕙᒡᔪᐊᕐᓇᖅ-19 ᓄᓇᕗᑦ ᒐᕙᒪᖓᓂ ᑐᓴᒐᒃᓴᑦ - ᓄᕕᐱᕆ 20, 2020\nᐅᓪᓛᒃᑯᑦ. ᐅᓪᓗᒥ, ᓄᓇᕗᒻᒥ ᖁᓕᓂᒃ (10) ᓄᕙᒡᔪᐊᕐᓇᖅ-19−ᑖᖅᑐᖃᖅᓯᒪᓕᕐᒥᔪᖅ. ᐊᑕᐅᓯᕐᒥᒃ ᓄᕙᒡᔪᐊᕐᓇᖅ 19−ᑖᒃᑲᓐᓂᖅᑐᖃᖅᑐᖅ ᐊᕐᕕᐊᓂ, ᐱᖓᓱᒃᑲᓐᓂᕐᓂᒃ ᑎᑭᕋᕐᔪᐊᕐᒥ ᐊᒻᒪ ᐊᕐᕕᓂᓕᑦ (6)−ᓂᒃ ᐃᓚᒃᑲᓐᓂᖅᖢᑎᒃ ᑲᖏᖅᖠᓂᕐᒥ.\nᓄᓇᕗᒻᒥ ᒫᓐᓇ ᑲᑎᖦᖢᒋᑦ 84−ᖑᓕᖅᑐᑦ ᓄᕙᒡᔪᐊᕐᓇᖅ-19−ᒧᑦ ᖃᓂᒻᒪᒃᑐᑦ. ᑲᑎᖦᖢᒋᑦ ᐃᓄᐃᑦ ᒫᓐᓇᒧᑦ ᑎᑭᖦᖢᒍ ᖃᐅᔨᓴᖅᑕᐅᓯᒪᓕᖅᑐᑦ 4293−ᖑᓕᖅᑐᑦ. 892 ᐃᓄᐃᑦ ᒫᓐᓇ ᖃᐅᔨᓴᖅᑕᐅᔪᑦ.\nᓯᕗᓪᓕᕐᒥ ᐱᓇᓱᐊᕈᓯᕐᒥ ᒪᑑᕋᖅᑕᐅᑎᓪᓗᒋᑦ, ᓄᓇᕗᒥᐅᑦ ᐱᓇᓱᐊᑦᑎᐊᖏᓐᓇᖁᕙᒃᑲ ᑲᒪᑦᑎᐊᖏᓐᓇᖁᕙᒃᑲᓗ. ᑕᒪᓐᓇ ᖃᓂᒪᓐᓇᖅ ᐊᒃᓱᕈᕐᓗᑕ ᓄᖅᑲᖅᑎᓐᓇᓱᐊᓗᒃᑲᓗᐊᕈᑦᑎᒍᑦ ᐊᖅᑯᓵᖏᓐᓇᓕᒑᖕᒪᑦ ᖃᐱᓚᒋᐊᓗᒃᑲᓗᐊᕈᑦᑎᒍᑦ ᑕᖄᓗᒃᑲᓗᐊᕈᑦᑕᓘᓐᓃᑦ ᐊᖅᑯᓵᖏᓐᓇᕐᓂᐊᖅᑐᖅ. ᑕᖃᐃᖅᓯᔾᔮᙱᑦᑎᐊᖅᑐᒍᑦ ᕿᓚᒥᑯᒡᓘᓐᓃᑦ ᐱᓕᕆᐊᕆᔭᑦᑎᓐᓂᒃ. ᓯᐊᒻᒪᒃᑎᖅᑕᐃᓕᒪᑎᓪᓚᕆᓚᐅᕐᓚᕗᑦ ᓇᓕᐊᖕᓂᑐᐃᓐᓇᖅ ᓄᓇᑦᑎᓐᓂ.\nᖃᐅᔨᒪᑦᑎᐊᖅᑐᖓ ᐊᔪᕐᓇᕐᓂᐊᖅᑐᒻᒪᕆᐊᓗᒃ, ᑕᒪᔅᓯᐊᓗᒃ ᑎᓕᐅᖅᐸᔅᓯ ᐳᓚᕋᖃᑦᑕᐅᑎᙱᐊᓪᓚᒋᔅᓯ ᐃᒡᓗᔅᓯᓘᓐᓃᑦ ᐊᓯᐊᓄᑦ ᑲᑎᙵᕈᓘᔭᑲᑕᙱᓪᓗᓯ. ᐃᓱᒪᖅᓱᑦᑎᐊᖅᑐᓯ, ᐊᓂᔪᒪᑐᐊᕌᖓᔅᓯ ᐊᓂᖃᑦᑕᒻᒪᕆᐊᓗᒋᔅᓯ − ᐊᖑᓇᓱᒋᐊᖃᑦᑕᕆᔅᓯ, ᐃᖃᓗᒐᓱᒋᐊᖃᑦᑕᕆᔅᓯ, ᐊᐅᓪᓛᖃᑦᑕᕆᔅᓯ − ᑭᓯᐊᓂ ᐃᒡᓗᒥᐅᖃᑎᒌᒃᓯᒍᑦ ᐃᓕᔅᓯᑐᐊᖅ ᑲᑎᙵᑲᑕᑲᓚᐅᕆᔅᓯ ᐊᔪᙱᑐᐊᕌᖓᔅᓯ. ᐃᒪᓐᓇᖔᕐᓘᓐᓃᑦ, ᑲᑎᙵᖃᑎᒌᖕᓂᐊᕈᔅᓯ ᐃᓄᑭᑉᐸᒡᓗᓯ ᐃᓄᐃᑦ ᑲᑎᙵᔪᓐᓇᕐᓗᑎᒃ ᑕᓪᓕᒪᐅᑦᑕᕐᓗᑎᒃ.\nᐊᒻᒪ ᐊᑐᐃᓐᓇᓕᕐᒥᔭᕗᑦ, ᒪᑐᐊᖅᓯᒪᕙᒡᓗᓯ ᐃᒡᓗᔅᓯ ᐊᓯᐊᓄᐊᕐᓂᐊᕌᖓᔅᓯ, ᐅᖓᓯᒌᒃᑕᑦᑎᐊᖅᐸᒡᓗᓯ, ᐊᒡᒐᓯ ᐅᐊᓴᑦᑎᐊᑲᑕᒡᓗᓯᐅᒃ, ᖁᐃᖅᓱᖅᐸᒡᓗᓯ ᐃᑯᓯᔅᓯᓐᓄᑦ, ᐊᓪᓚᖅᑎᕆᐊᓖᓪᓗ ᐊᓪᓚᖅᑎᕋᔪᒡᓗᒋᑦ.\nᖃᐅᔨᒫᓂᒃᑐᖓ ᐊᖅᑯᓵᖅᑕᕗᑦ ᐊᔪᕐᓇᖅᑐᐊᓘᖕᒪᑦ ᒫᓐᓇ, ᐱᓗᐊᖅᑐᒥ ᓄᑕᖅᑲᓄᑦ. ᐅᓪᓗᒥ ᑲᓇᑕᓕᒫᒥ ᓄᑕᖅᑲᓄᑦ ᐅᓪᓗᕆᔭᐅᕗᖅ − ᑎᓕᐅᕆᓕᖅᐳᖓᓕ ᑭᒃᑯᓕᒫᑦᑎᐊᓂᒃ ᖁᕕᐊᓱᖃᑎᒋᔭᐅᖁᓪᓗᒋᑦ ᕿᑐᕐᖓᕗᑦ ᐆᒻᒪᕆᖕᓂᖏᑦ, ᐊᔪᙱᓐᓂᖏᑦ ᐊᒻᒪ ᑐᓂᖅᑯᓯᐊᖏᑦ. ᓄᑕᖅᑲᑦ ᓄᓇᑦᑎᓐᓂ ᐃᓚᒋᔭᐅᑦᑎᐊᕐᒪᑕ, ᑖᓐᓇᓗ ᖃᓂᒻᒪᒍᑕᐅᕙᓪᓕᐊᔪᖅ ᐊᔪᕐᓇᕈᑕᐅᒋᓪᓗᓂ ᓄᑕᖅᑲᓄᑦ. ᐅᓪᓗᒥ ᐱᕕᖃᓕᕈᑦᑕ ᓄᑕᖅᑲᑦ ᑲᒪᒋᔭᕗᑦ ᑐᓴᖅᑎᙳᐊᖦᖤᕐᓂᐊᖅᐸᕗᑦ ᐱᒻᒪᕆᐊᓘᓂᖏᓐᓂᒃ, ᐅᐱᒋᔭᐅᑦᑎᐊᕐᓂᖏᓐᓂᓪᓗ ᐱᓕᕆᐊᕇᓐᓇᖅᐸᒃᑕᖏᑦ ᐱᓕᕆᐊᕆᑦᑕᐃᓕᒪᖃᑕᐅᓪᓗᒋᑦ ᓯᐊᒻᒪᒃᑎᖅᑎᑦᑕᐃᓕᒪᖃᑕᐅᓪᓗᑎᒃ ᓄᕙᒡᔪᐊᕐᓇᖅ 19−ᒥ.\nᓱᕈᓯᓕᒫᑦ, ᓄᑕᕋᓕᒫᑦ, ᐅᐱᒋᔭᐅᑦᑎᐊᕋᔅᓯ ᖃᐅᔨᒪᓂᐊᖅᐳᓯ ᐱᓕᕆᖃᑕᐅᓂᔅᓯᓐᓂᒃ. ᐃᓅᓯᑦᑎᓐᓄᑦ ᖃᓄᐃᓐᓇᙱᑦᑐᒧᑦ ᖃᑯᒍᑦᑎᐊᖅ ᐅᑎᕐᔫᒥᓛᖁᓕᕋᓗᐊᖅᑕᕗᑦ. ᑕᒪᔅᓯᐊᓗᒃ ᐊᔪᙱᑦᑐᒻᒪᕆᐊᓘᔪᓯ!\nᑭᒃᑯᓕᒫᑦᑎᐊᓄᑦ ᓄᓇᕘᒥ − ᖁᔭᓐᓇᒦᒃ. ᑐᓴᖅᑎᑕᐅᖏᓐᓇᑦᑎᐊᖅᑐᖓ ᐱᐅᔪᓂᒃ ᓂᕆᐅᒐᒃᓴᑦᑎᐊᕙᖕᓂᒃ, ᑎᓕᐅᕈᑎᑦᑎᐊᕙᖕᓂᒃ ᐊᒻᒪ ᖁᕝᕙᖅᑎᖃᑦᑕᐅᑎᓪᓗᑎᒃ ᐃᓅᖃᑎᒌᑦ ᐊᒃᓱᕈᖅᖢᑎᒃ ᐱᓕᕆᐊᖏᓐᓄᑦ. ᑕᐃᒫᒃ ᐱᓕᕆᔪᓐᓇᖅᑐᒍᑦ. ᐱᓕᕆᐊᕇᓐᓇᕈᓐᓇᖅᑕᕗᑦ ᓄᖅᑲᐅᑎᓚᐅᙱᓪᓗᑎᒍᑦ.\nᖃᓄᐃᙱᑦᑎᐊᕆᑦ. ᐊᑦᑕᕐᓇᖅᑐᒦᑦᑕᐃᓕᒋᑦ. ᐊᐃᓯᒪᓗᑎᑦ.\nᐋᓐᓂᐊᖃᕐᓇᙱᑦᑐᓕᕆᔨᒃᑯᑦ ᐊᖓᔪᖅᑳᖓᑕ ᑐᓴᖅᑎᑦᑎᔾᔪᑎᖏᑦ:\nᐅᓪᓛᒃᑯᑦ. ᐅᓪᓗᒥ ᑐᑭᓯᓇᖅᓯᑎᑦᑎᔪᒪᕗᖓ ᖃᓄᖅ ᑐᑭᖃᕐᒪᖔᑦ ᐃᒪᓐᓇ ᐅᖃᕌᖓᑦᑕ ᑭᓇᑭᐊᖅ ᓇᓗᓇᐃᖅᑕᐅᔪᖅ ᓄᕙᒡᔪᐊᕐᓇᖅ-19−ᒧᑦ ᖃᓂᒪᔪᒥᒃ ᐅᐸᒍᑎᓯᒪᑲᑕᒃᑐᒥᒃ.\nᑐᕌᒐᕆᔭᐅᔪᖅ ᖃᓂᒪᓐᓇᖅ ᓯᐊᒻᒪᒃᑎᖅᑕᐃᓕᓗᒍ ᓯᐊᒻᒪᒃᐸᓪᓕᐊᓂᖓ ᓄᖅᑲᖅᑎᓪᓗᒍ ᕿᓚᒻᒥᐅᓂᖅᐹᒃᑯᑦ. ᑭᓇᑭᐊᖅ ᓄᕙᒡᔪᐊᕐᓇᖅ-19−ᖃᕐᓗᓂ ᖃᐅᔨᔭᐅᒃᐸᑦ ᖃᐅᔨᔪᒪᖃᑦᑕᖅᐳᒍᑦ ᑭᒃᑯᓐᓂᓯᐅᑲᑕᓚᐅᕐᒪᖔᑕ ᖃᓂᒪᑎᓪᓗᒍ. ᑕᕝᕙ ᑖᒃᑯᐊ ᐃᓄᐃᑦ ᓯᐊᒻᒪᒡᕕᐅᓯᒪᔪᑦ, ᖃᓂᒪᓇᕐᓗ ᑎᒥᐊᓃᓕᖅᐸᑦ ᖃᓂᒪᓐᓇᖅ ᐱᕈᖅᐸᓪᓕᐊᑐᐃᓐᓇᓕᕈᓐᓇᕐᒪᑦ. ᖃᓂᒻᒪᒃᑐᑦ ᓇᓗᓇᕈᓐᓃᕈᓐᓇᖅᐳᑦ ᐅᓪᓗᑦ 14−ᓄᑦ ᑎᑭᓪᓗᒍ ᖃᓂᒪᔪᒥᒃ ᖃᓂᕝᕕᓯᐅᓚᐅᖅᑎᓪᓗᒋᑦ.\nᐃᓄᖕᓄᑦ ᓄᕙᒡᔪᐊᕐᓇᖅ-19−ᖃᖅᑐᒧᑦ ᖃᓂᕝᕕᓯᐅᓚᐅᖅᑐᓄᑦ, ᐱᕐᔪᐊᕌᓘᕗᖅ ᐃᓄᑑᒋᐊᖃᓕᖅᑎᓪᓗᒋᑦ ᐅᓪᓗᓄᑦ 14−ᓄᑦ, ᖃᓂᒪᓗᐊᙱᒃᑲᓗᐊᖅᐸᑕᓘᓐᓃᑦ. ᐅᔾᔨᕆᙱᖦᖢᓂ ᖃᓂᒪᓪᓗᓂ ᓯᐊᒻᒪᒃᑎᕆᓐᓇᕐᒪᑦ ᐊᓯᑦᑎᓐᓄᑦ, ᐊᓯᕗᓪᓗ ᓯᐊᒻᒪᒃᑎᕐᕕᐅᔪᑦ ᖃᓂᒻᒪᒃᐸᒃᖢᑎᒃ. ᑕᐃᒪᐃᓐᓂᖓᓄᑦ, ᐅᖃᐅᔾᔭᐅᑐᐊᕈᕕᑦ ᓄᕙᒡᔪᐊᕐᓇᖅ-19−ᑖᖃᑕᐅᓯᒪᑐᐃᓐᓇᕆᐊᖃᕐᓂᕐᓂᒃ, ᐃᒡᓗᔅᓯᓐᓂ ᐊᓂᑦᑕᐃᓕᒋᐊᖃᓕᕋᔭᖅᐳᑎᑦ. ᑕᒪᓐᓇ ᐊᑲᐅᓛᒻᒪᕆᐅᕗᖅ ᖃᓂᒻᒪᓯᕐᒧᑦ ᓯᐊᒻᒪᒃᑎᑦᑎᑦᑕᐃᓕᒪᓂᕐᒥᒃ.\nᐱᓕᕆᐊᒃᓴᕆᔭᐅᔫᑉ ᐃᓚᖓ ᖃᓂᒻᒪᒃᓯᒪᔪᒥᒃ ᓯᐊᒻᒪᒃᑎᕐᕕᐅᓯᒪᔪᖅ ᖃᐅᔨᓴᕐᓗᒍ ᓄᕙᕐᔪᐊᕐᓇᖅ-19 ᓯᐊᒻᒪᒃᓯᒪᓕᕐᒪᖔᑦ ᒪᕐᕉᖕᓂᒃ ᐃᓅᖕᓂᒃ. ᓯᐊᒻᒪᒃᐸᓪᓕᐊᓕᓲᖅ ᐃᓄᐃᑦ ᖃᓂᒌᒃᑕᕌᖓᑕ ᐊᑯᓂᐅᓂᖅᓴᖅ. ᑕᒪᐃᓐᓄᑦ ᒪᓕᒃᑕᐅᒋᐊᓕᒃ ᓯᐊᒻᒪᒃᐸᓪᓕᐊᔪᓐᓇᕐᒪᑦ ᒪᕐᕉᒃ ᐃᓅᒃ 6−ᓂᒃ ᐃᓯᒃᑲᓂᒃ ᐅᖓᓯᒌᒃᑕᕌᖓᑕ 10 ᒥᓂᑦᔅ ᐅᖓᑖᓄᑦ, ᑕᒪᓐᓇ ᐱᔾᔪᑕᐅᓪᓗᓂ ᐱᒻᒪᕆᐅᕗᖅ ᑲᑎᙵᔪᑦ ᐅᐸᒃᓯᒪᑦᑕᐃᓕᓗᒋᑦ ᐃᓄᐃᓪᓗ ᑲᑎᙵᔪᑦ ᖃᔅᓰᓐᓇᐅᑎᑉᐸᒡᓗᒋᑦ ᐃᒡᓗᒥᐅᖃᑎᔅᓯᓐᓄᑦ.\nᖃᓂᒪᓐᓇᖅ ᑎᒥᐅᑉ ᐃᓗᐊᓂ ᐱᕈᖅᐸᓪᓕᐊᒐᓗᐊᖅᑎᓪᓗᒍ, ᖃᐅᔨᓴᕈᑎᓄᑦ ᖃᐅᔨᓴᕈᑎᑦ ᓇᓗᓇᕈᓐᓇᕐᒪᑕ. ᐃᓄᑑᖁᔭᐅᒍᕕᑦ ᓯᐊᒻᒪᒃᐸᓪᓕᐊᔪᒧᑦ ᓄᖅᑲᕈᑕᐅᔪᓐᓇᕐᒪᑦ, ᐱᖃᓐᓇᕆᔭᑎᑦ, ᐃᓚᑎᑦ, ᐊᒻᒪ ᓄᓇᖅᑲᑎᑎᑦ ᓴᐳᑎᓗᒋᑦ.\nᓄᕙᒡᔪᐊᕐᓇᖅ-19−ᖃᖅᑐᒥᒃ ᖃᓂᕝᕕᓯᐅᓚᐅᙱᒃᑲᓗᐊᕈᕕᓪᓘᓐᓃᑦ, ᖃᓄᐃᓕᐅᕈᓘᔭᕈᓐᓇᖅᑐᑦ ᑭᒃᑯᕈᓘᔮᓗᐃᑦ ᓯᐊᒻᒪᒃᑎᖅᑕᐃᓕᓗᒍ ᓄᕙᕐᔪᐊᕐᓇᖅ-19:\nᐃᓄᖕᓂᒃ ᑲᑎᙵᖃᑎᖃᕐᓂᐊᕈᕕᑦ ᐃᓄᒋᐊᒃᓯᑦᑕᐃᓕᒋᔅᓯ, ᓲᕐᓗ ᐃᓄᐃᑦ ᐱᓕᕆᑎᓪᓗᒋᑦ ᖃᔅᓰᓐᓇᐅᑎᑉᐸᒡᓗᒋᑦ ᑖᒃᑯᐊᔅᓴᐃᓐᓇᐅᕙᒡᓗᑎᓪᓗ.\nᐃᓄᖕᓄᑦ ᖃᓂᒃᓴᓗᐊᓕᙱᒃᑲᓗᐊᕐᒪᖔᖅᐱᑦ ᐅᔾᔨᕈᓱᑦᑎᐊᖏᓐᓇᕐᓗᑎᑦ\nᐱᖓᔪᐊᓂ, ᐅᖃᐅᓯᖃᓚᐅᕋᒪ ᑐᐊᕕᕐᓇᖅᑐᓕᕆᔨᒃᑯᑦ ᐱᓕᕆᕐᔪᐊᖅᑐᐊᓘᓂᖏᓐᓂᒃ ᐊᒻᒪ ᐃᓄᐃᑦ ᐱᓕᕆᖃᑎᒌᑦ ᓄᖅᑲᖅᑎᑦᑎᓇᓱᒃᖢᑎᒃ ᓯᐊᒻᒪᒃᑎᖅᐸᓪᓕᐊᔪᒥᒃ. ᐅᓪᓗᒥ, ᖁᔭᒋᔪᒪᕐᔪᐊᖅᑖᓗᒃᑲ ᖃᐅᔨᓴᕐᕕᖕᒥᐅᑕᑦ. ᐃᑲᕐᕋᒐᓵᓗᖕᓂᒃ ᓴᓇᑲᑕᒃᑐᑦ, ᐅᓐᓄᐊᖅᓯᐅᓕᖅᐸᒃᖢᑎᒃ ᐅᓪᓛᕌᓗᖕᒧᑦ ᑎᑭᖦᖢᒍ ᖃᐅᔨᓴᖅᑕᖏᑦ ᖃᓄᐃᓕᖓᖕᒪᖔᑕ ᑭᓯᐊᓂ ᖃᐅᔨᒑᖓᑕ ᓄᖅᑲᐅᑎᕙᒃᖢᒋᑦ. ᐱᓕᕆᐊᖏᑦ ᐃᑲᔫᑎᕐᔪᐊᖅᑐᐊᓗᐃᑦ ᐊᒃᓱᕈᕐᓂᕆᔭᑦᑎᓐᓄᑦ ᓄᖅᑲᐅᒪᑎᑦᑎᓇᓱᒃᑎᓪᓗᑕᓱ ᖃᓂᒻᒪᓯᕐᒥᒃ.\nᓄᓇᕗᒻᒥ ᓄᕙᒡᔪᐊᕐᓇᖅ-19−ᒧᑦ ᑭᒡᓕᓯᓂᐊᖅᑕᐅᓯᒪᔪᑦ ᓄᕕᐱᕆ 20−ᒥ\nᐊᕐᕕᐊᑦ 57 58 1\nᑎᑭᕋᕐᔪᐊᖅ 8 11 3\nᑲᖏᖅᖠᓂᖅ 7 13 6\nᑲᑎᖦᖢᒋᑦ 74 84 10\nᖃᐅᔨᓴᖅᓯᓂᒧᑦ ᑭᒡᓕᓯᓂᐊᖅᑕᐅᓯᒪᔪᑦ ᐅᓪᓗᒥᒧᑦ ᑎᑭᖦᖢᒍ: ᓄᕕᐱᕆ 20\nᓄᓇᓕᒃ ᖃᐅᔨᓴᖅᑕᐅᒐᒥ ᐱᖃᓪᓚᕆᖕᓂᕋᖅᑕᐅᔪᖅ ᖃᐅᔨᓴᖅᑕᐅᒐᒥ ᐱᖃᙱᓐᓂᕋᕐᑕᐅᔪᖅ\nᐊᕐᕕᐊᑦ 58 137\nᑎᑭᕋᕐᔪᐊᖅ 11 21\nᑲᖏᖅᖠᓂᖅ 13 110\nᓴᓂᑭᓗᐊᖅ 2 119\nᑲᑎᖦᖢᒋᑦ 84 387\nᖃᓄᐃᑦᑕᖅᑐᖅᖢᑎᒃ ᐊᐅᓪᓚᖅᓯᒪᖕᒪᖔᑕ ᑐᔪᕐᒥᕕᖕᒦᑦᑐᑦ ᐊᓂᑦᑕᐃᓕᑎᑕᐅᔪᑦ ᓄᕕᐱᕆ 19−ᒥ ᐱᒋᐊᖅᖢᒍ\nᓄᕕᐱᕆ 20 32\nᓄᕕᐱᕆ 21 7\nᓄᕕᐱᕆ 22 12\nᓄᕕᐱᕆ 23 57\nᓄᕕᐱᕆ 24 13\nᓄᕕᐱᕆ 19−ᒥ ᐱᒋᐊᖅᖢᒍ, 9064−ᓂᒃ ᑐᒃᓯᕋᖅᑐᖃᓚᐅᖅᐳᖅ, 4214−ᖑᓪᓗᑎᒃ ᐃᖅᑲᓇᐃᔭᕆᐊᖃᓪᓚᕆᒃᑐᓄᑦ ᑐᒃᓯᕋᖅᑕᐅᔪᑦ.\nᐊᖏᖅᑕᐅᓯᒪᔪᑦ (ᐅᑯᐊᖑᕗᑦ ᐱᔭᕆᐊᖃᓪᓚᕆᒃᑐᑦ ᐊᒻᒪ ᐱᔭᕆᐊᖃᓪᓚᕆᙱᑦᑐᑦ) 6059 66.8%\nᐅᑕᖅᑭᔪᑦ 212 3.1%\nᐊᐅᓪᓚᕐᕕᐅᔪᓐᓇᖅᑐᑦ ᐊᑐᖅᑕᐅᒐᔪᒃᑐᓄᑦ ᐊᖏᖅᑕᑦ 2512 2.3%\nᑲᑎᖦᖢᒋᑦ 9064 100%\nᓄᓇᕘᒥ ᒥᕐᖑᐃᖅᓯᕕᓕᒫᑦ ᒪᑐᓯᒪᓂᐊᖅᑐᑦ ᓇᓗᓇᐃᖅᑕᐅᓚᐅᙱᓐᓂᓕᒫᖏᓐᓂᒃ.\nᐃᖅᑲᓇᐃᔭᖅᑎᒧᑦ ᐊᑭᓕᐅᑎᓄᑦ ᑐᓴᖅᑕᐅᑎᑦᓯᔾᔪᑎ − ᑎᓯᐱᕆ 11\nᐃᓘᓐᓇᑎᒃ ᒐᕙᒪᒃᑯᓐᓄᑦ ᓄᓇᕗᒻᒥ ᐃᖅᑲᓇᐃᔭᖅᑏᑦ ᐊᑭᓕᖅᑐᖅᑕᐅᖏᓐᓇᕐᓂᐊᖅᑐᑦ ᑕᐃᒫᖑᖃᑦᑕᕐᒪᑦ. ᒪᓕᑦᑕᐅᒋᐊᖃᙱᑦᑐᓕᓐᓄᑦ ᐊᑭᓕᐅᑎᓄᑦ ᓲᕐᓗ ᐃᖅᑲᓇᐃᔭᕐᓇᐅᙱᑦᑐᒃᑯᑦ ᐃᖅᑲᓇᐃᔭᕈᑏᑦ ᐃᓇᖏᖅᓯᒪᓂᕐᒧᓪᓘᓐᓃᑦ ᐊᑭᓕᐅᑏᑦ ᐅᑎᖅᑎᑦᓯᓂᕐᒧᓪᓗ (ᐃᓚᒋᔭᐅᓗᑎᒃ ᓄᖅᑲᖓᙱᔾᔪᑎᖃᕐᓗᓂ ᐊᑭᓕᖅᑕᐅᒐᓂᓗ ᓄᖅᑲᖓᓂᕐᒧᑦ) ᑲᒪᒋᔭᐅᓂᐊᖅᑐᑦ ᑭᖑᓂᐊᒍᑦ ᐅᓪᓗᖅ.\nᐃᖅᑲᓇᐃᔭᐃᓐᓇᖅᑐᓄᑦ ᐃᖅᑲᓇᐃᔭᖅᑎᓄᑦ ᐊᑭᓕᖅᑐᖅᑕᐅᓂᐊᖅᑐᑦ ᑮᓇᐅᔭᑦᓵᒋᒐᔪᒃᑕᖏᑎᒍᑦ.\nᐃᓘᓐᓇᑎᒃ ᐃᖅᑲᓇᐃᔭᑲᐃᓐᓇᖃᑦᑕᖅᑐᑦ ᐃᖅᑲᓇᐃᔭᖅᑏᑦ ᐅᖓᕝᕙᕆᐊᖅᑕᐅᓯᒪᔪᑦ ᓄᕕᐱᕆ 27-ᒧᑦ ᑐᓂᓯᒋᐊᑐᒐᑎᓪᓗ ᐃᑲᕐᕋᓕᐅᕈᑎᖏᓐᓂᒃ.\nᐃᓇᖏᖅᓯᓯᒪᓚᐅᑲᒃᑐᑦ ᐃᖅᑲᓇᐃᔭᖅᑐᕕᓃᑦ ᓄᕕᐱᕆ 14 - 26 ᐃᑲᕐᕋᖏᑕ ᓇᓕᖅᑲᖏᓐᓂᒃ ᑐᓂᓯᓯᒪᔭᕆᐊᓖᑦ 5−ᒧᐊᙱᓐᓂᖓᓂ ᓄᕕᐱᕆ 26-ᒥ. ᒫᓐᓇᐅᔪᖅ, ᑭᓯᐊᓂ ᐃᖅᑲᓇᐃᔭᖅᑏᑦ ᐊᖓᔪᖅᑳᓪᓗ ᐊᑎᓕᐅᕆᔭᕆᐊᓖᑦ ᐃᑲᕐᕋᓕᐅᕈᑎᓂᑦ. ᑭᖑᕙᕐᓗᑎᒃ ᑐᓂᓯᓂᐅᔪᑦ ᑲᒪᒋᔭᐅᓚᖓᖏᑦᑐᑦ.\nᐃᖅᑲᓇᐃᔭᖅᑎᓄᑦ ᓯᒃᑭᑖᖃᑦᑕᖅᑐᓄᑦ, ᓄᓇᓕᑦᓯᓐᓅᖅᑎᑕᐅᖃᑦᑕᕐᓂᐊᖅᑐᑦ ᑕᐃᒫᑦᓴᐃᓐᓇᐅᓂᐊᖅᑐᖅ. ᑎᓕᐅᕆᔪᒍᑦ ᐃᓕᓐᓂᑦ ᐊᑐᖁᔨᓂᕐᒧᑦ ᖃᕆᑕᐅᔭᑎᒍᑦ ᑮᓇᐅᔭᒃᑯᕕᓕᕆᓂᕐᒧᑦ ᓇᓗᓇᐃᖅᓯᓂᕐᒧᑦ ᐊᑭᓕᖅᑕᐅᓂᕐᓄᑦ ᐊᑭᓕᖅᑕᐅᕕᓐᓂᑦ. ᑕᐃᒃᑯᓄᖓ ᑮᓇᐅᔭᒃᑯᕕᒻᒨᖅᑕᐅᑎᑦᓯᖃᑦᑕᖅᑐᑦ, ᑮᓇᐅᔭᑦᓵᑦ ᓇᓕᖅᑲᖏᑦ ᓴᖅᑭᖅᑕᐅᓛᖅᑐᑦ ᑭᖑᓂᐊᒍᑦ ᐅᓪᓗᖅ.